I over tre år har et udbrændt hus på Østkystvejen i Lyngså været en torn i øjet på naboerne. - Det har da været rigtig irriterende at kigge på hver morgen, siger Jørgen Kristensen, der bor nabo til brandtomten. Snart sker der dog noget. Mette Hardam (V), som sidder i byrådet i Frederikshavn Kommune og selv bor i byen, har nemlig overtaget brandtomten, efter at den var på tvangsauktion. - Vi har selv presset på for, at det skulle komme på tvangsauktion, så vi kan få det væk fra bybilledet, siger hun. Planen er nu, at huset i de kommende måneder bliver revet ned med hjælp fra den kommunale nedrivningspulje. - Det kan blive en fin plads, når først der er ryddet op, siger Mette Hardam. Skal rydde op for at få forsikringspenge Borgerne i Lyngså er langt fra de eneste, der i flere år har været naboer til en brandtomt. I Aalborg-bydelen Vejgaard er et nedbrændt hus endnu ikke ryddet, selvom det er over seks et halvt år siden, det brændte. Det har igennem adskillige år frustreret naboerne . Mette Hardam synes ikke, det er rimeligt, at brandtomter skal skæmme byer i årevis. Derfor har hun stillet et borgerforslag til Folketinget. Borgerforslaget går på, at 10 procent af forsikringssummen eller minimum 100.000 kroner skal tilbageholdes , indtil en brandtomt er ryddet. Hvis ikke ejeren af ejendommen selv rydder op, så skal forsikringsselskaberne sætte det nødvendige oprydningsarbejde i gang for de tilbageholdte forsikringspenge. - Det er jo selvfølgelig ultimativt ejerens ansvar at rydde op. Det er ikke dig og mig, der skal rydde op efter andre. Det er ejerens ansvar, men når det så ikke sker, så er man nødt til at ty til nogle andre, siger Mette Hardam. Der skal indsamles 50.000 underskrifter, hvis Mette Hardams forslag skal behandles af Folketinget som borgerforslag. Der er lang vej endnu, men forslaget møder opbakning fra Venstres nordjysk valgte retsordfører. - Det er et glimrende forslag. Jeg synes, at alle de brandtomter, vi har liggnede i Nordjylland, er en skændsel, siger Preben Bang Henriksen (V). Lander på ministerens bord Preben Bang Henriksen er klar til at tage det nordjyske forslag med sig til Christiansborg, når Folketinget vender tilbage fra sommerferie. - Nu vil jeg først tage det op med boligministeren og siden Boligudvalget, siger Preben Bang Henriksen, som fortæller, at det vil kræve en ændring af eksempelvis forsikringsaftaleloven, hvis forslaget skal blive en realitet. - Det er jo bare fantastisk. Det er selvfølgelig også derfor, vi har stillet borgerforslaget, så politikerne på Christiansborg kan se, at der er en landsdækkende problemstilling. Det er primært landdistrikterne, det rammer, fordi folk ikke står i kø for at købe det, og så er det naboerne, der kommer til at stå som gidsler, siger Mette Hardam. I Lyngså glæder de sig over, at brandtomten i deres by snart er en saga blot - uanset om der er en lovændring på vej eller ej. - Jeg tror, at jeg kan snakke på hele Lyngsås vegne: Alle glæder sig til, at det bliver fjernet, og at vi får en skøn plet her, siger Jørgen Kristensen.

Referat:
Udbrændte huse, som i årevis får lov at stå uberørte hen, skal være fortid, mener byrådsmedlem, der har stillet et borgerforslag.